|  |  |
| --- | --- |
| **Arbeidsdepartementet**  **Postboks 8019 Dep**  **0030 OSLO** | **Oslo, 16. november 2012**  Vår ref.: EF  Må alltid oppgis. |

Deres ref: 12/2236

HØRINGSUTTALELSE FRA JUSS-BUSS VEDRØRENDE FORSLAG OM **FORTSATT ALLMENNGJØRING AV TARIFFAVTALE FOR BYGGEPLASSER I NORGE**

Viser til høringsbrev av 4. oktober 2012. Vedlagt følger høringsuttalelse fra Juss-Buss.

Dersom dere har noen spørsmål til høringsuttalelsen kan dere henvende dere til vår e-postadresse sag@jussbuss.no, eller til kontaktperson Erling Fasting på tlf. 22 84 29 29. Vedkommende kan nås mellom kl. 10.00 og 15.00, alle hverdager unntatt onsdag.

Med vennlig hilsen,

for Juss-Buss

Sosial-, trygde- og arbeidsrettsgruppa:

Christine Palm

Erling Fasting

Ingrid Mellum Gundersen

Ole Magnus Drægni

Ane Celine C. Backer

Christian Hagen Tønsberg

Ina Therese Sørfonden

**Høringsuttalelse fra Juss-Buss vedrørende forslag om fortsatt allmenngjøring av tariffavtale for byggeplasser i Norge**

**Innledning**Juss-Buss er et studentdrevet rettshjelpstiltak som yter rettshjelp til utsatte grupper. Vi har valgt arbeidsrett som et prioritert felt, da vi ser at det er et stort udekket behov for rettshjelp på dette området.

Vi behandler i utgangspunktet bare saker for uorganiserte arbeidstakere. Sosial-, trygde- og arbeidsrettsgruppa hadde 602 saker om arbeidsrett i 2011, av disse var 233 bistand til utenlandske arbeidstakere. Første halvåret 2012 hadde vi 322 saker om arbeidsrett.

Juss-Buss jobber for å endre regelverk og praksis for å bedre situasjonen for arbeidstakere. På grunn av stor pågang fra utenlandske arbeidstakere har vi engasjert oss i arbeidet mot sosial dumping.

**Konklusjon**Juss-Buss stiller seg bak forslaget om at allmenngjøringen av tariffavtale for byggeplasser i Norge videreføres.

Vår erfaring og dokumentasjonen i LOs begjæring tilsier at kravet i allmenngjøringsloven § 5 annet ledd, om at ”utenlandske arbeidstakere utfører eller kan komme til å utføre arbeid på vilkår som samlet sett er dårligere enn det som gjelder etter landsomfattende tariffavtaler” er oppfylt for byggeplasser i Norge.

**Behovet for fortsatt allmenngjøring av tariffavtale for byggeplasser i Norge**

Juss-Buss mottar fremdeles mange henvendelser fra arbeidstakere i byggebransjen. Vi får et stort antall saker innenfor området som forskriften søker å regulere, slik som at lønn eller feriepenger ikke har blitt utbetalt av arbeidsgiver i henhold til forskriftens § 4, og i enkelte tilfeller at arbeidstakerne må kjøpe eget arbeidstøy i strid med § 7.

Majoriteten av våre klienter innen byggebransjen har avtalt lønn i henhold til allmenngjort tariff. Vi ser imidlertid jevnlig eksempler på at dette ikke er tilfelle. Vi opplever også relativt ofte tilfeller der det rent formelt er avtalt lønn i henhold til tariff, men at arbeidstaker konsekvent får betalt for færre timer enn det faktisk blir arbeidet. I disse tilfellene betales det derfor i realiteten mindre per time enn det som følger av forskriften. Arbeidstakere blir altså fortsatt underbetalt, og forholdene i byggebransjen har derfor ikke forbedret seg tilstrekkelig til at det ikke lenger er behov for allmenngjøring av tariffavtale. Vilkåret for allmenngjøring i allmenngjøringsloven § 5 annet ledd er dermed fortsatt oppfylt.

**Virkningen**

I slike saker er det en stor fordel for våre klienter å ha en allmenngjort tariffavtale å forholde seg til.

For det første sikrer dette at uorganiserte arbeidstakere får en akseptabel lønn. Dette er spesielt viktig for utenlandske arbeidstakere, som er særlig utsatt for uakseptable arbeids- og lønnsvilkår.

For det andre gir en allmenngjort tariffavtale arbeidstaker noe å forholde seg til i de tilfellene der det mangler en arbeidsavtale, eller der det foreligger mangler ved denne. Uten allmenngjort tariffavtale vil spørsmålet om hva som regulerer forholdet mellom partene ofte være meget tvilsomt. Prosessrisikoen kan da bli for stor til at en arbeidstaker starter en prosess mot en useriøs arbeidsgiver. Klare regler kan i disse tilfellene være avgjørende for at arbeidstakere får oppfylt sine rettigheter.

Juss-Buss er derfor positive til å videreføre allmenngjøringen av tariffavtale for byggesaker i Norge.